钦定古今图书集成/历象汇编/庶征典/第075卷 > 明
## 钦定古今图书集成/历象汇编/庶征典/第075卷 > 明

### 太祖洪武十三年五月震谨身殿大赦免天下田租六月震奉天门

按《明通纪》：“洪武十三年五月甲午，雷震谨身殿，大赦。
诏曰：‘朕以非德托于万姓之上，奉天勤民，于兹十有
三年矣。不期宰辅失职，肆奸擅权，使贤愚陷于不义。
朕思创业之艰难，念守成之不易，首除奸恶，锄根翦
蔓，爰及馀党，然刑戮之际，不无过焉，甚非上帝好生
之德。乃于是月初四日申时，雷震谨身殿，朕甚惧焉’。”
于是赦天下罪者，除十恶不赦外，其馀已未发觉结
证，罪无大小，咸赦除之。

### 宣宗宣德七年六月震大祀坛门

按：《大政纪》云云。

宣德九年六月，震“大祀坛门。”

按：《大政纪》云云。

### 英宗正统八年夏四月震奉天殿求直言

按《名山藏》正统八年四月戊寅，雷震奉天殿鸱吻。己
卯，上辍朝三日，遣祭于昊天后土，敕谕文武群臣曰：
“朕颛颛之诚，不遑夙夜，上天垂戒，厥有所由，典祀之
官诚弗至欤？养民之职政失当欤？军旅之臣令过苛
欤？铨选之任进退乖欤？爵赏之行明公不尽欤？至于
刑罚过当，尢干阴阳抑？诉冤有词，菀结不理，指告有”
禁，违例故行。欤或操不洁白，受人贿嘱；或听不明公，
为人胁制，诬枉平民，傅致其罪。欤！朕思省惕，惧尔群
臣，其即革心改虑，勉效自新。天道显明，可忽违哉！
按《大政纪》，正统八年四月，雷震奉天殿，诏求直言。正
统初，有诏，“凡事白于太后然后行。太后命付阁下议
决。太监王振虽欲专，而不敢也，每数日”，太后必遣人
入阁，问：“日来曾有何事来商确。”即以帖开“某日中官
某以某事来，议如何施行。”太后乃出所白验之，或王
振自断，不付阁下议，即召振责之。自张太后崩，杨荣
卒，杨士奇以子稷之故，坚卧不出，惟杨溥一人当事，
亦年老势孤，后进皆委靡不前。于是内阁之柄，悉为
王振所攘，生杀予夺，尽在其手。去大臣之不附己者。
自是举朝皆以翁父称，振行跪礼。至是，雷震奉天殿。
盖肇土木之变云。

按《明通纪》：“正统八年四月，雷击奉天殿鸱吻，诏群臣
言得失。自张太后崩，王振权益专，侍讲刘球上言十
事，其一，勤圣学以正心德，其二亲政务以总乾纲。其
三，别贤否以亲正士。其四，选礼臣以隆祀典，其五，严
考核以督吏治，其六，慎刑罚以彰宪典。其七，罢营作
以苏人劳，其八，定法守以杜下移，其九，息兵威以重民命。其十，修武备以防外患。

正统九年，雷震奉天殿。

按《名山藏》“正统九年七月壬寅，雷震奉天殿鸱吻，上
亲告于太庙，遣祭于昊天后土。”

正统十四年，震南京谨身殿，震死“也先马。”

按《名山藏》“正统十四年六月丙辰，南京风雨雷震，谨
身等殿灾，敕谕两京文武群臣修职，遂下诏大赦天
下。”

按《大政纪》，“正统十四年八月己卯，帝出塞，忽夜大雷
雨，震死也先乘马卤，人由是恐怖，益加敬礼。”

### 代宗景泰二年二月南京雷雨击损大报恩寺塔

按《名山藏》云云。

景泰三年九月，南京雷击兽吻。

按《名山藏》云云。

### 宪宗成化三年六月震午门

按《名山藏》，成化三年六月戊申，雷震南京午门。七月
敕曰：“地载失宁，南京午门复有雷震之异。朕斋涤求
过，尔在廷诸臣，共朕天职，得无有窃位蔽贤，怀利徇
私，未达听闻者乎？夫怠而能勉，过而能改，知止足而
能退，朕所与也。”

按《大政纪》：成化三年六月，雷震南京午门正楼。七月，
工科给事黄甄等，四川道监察御史丁川等各上言，
“南京乃祖宗创业之地，雷震午门正楼，实上天示警，
乞加修省。”上以朕当勉谕之。

按《明昭代典则》：“成化三年六月戊申，雷震南京午门
正楼，罢南京守备参赞官。”

成化六年夏四月，雷不发声。

按《明昭代典则》：“成化六年夏四月庚戌立夏，雷未发
声，阴霾四塞。”

成化十三年冬，雷。

按《大政纪》：成化十三年十一月，浙江杭州府大雷雨
虹见。巡按御史侣锺言：“按《月令》，八月雷始收声，二月
雷乃发声。十一月初旬，一阳始生，正闭藏之时，而乃
雷电交作，并虹霓出见，皆为非时。乞加修省。”事下礼
部，覆奏近年杭、湖等府旱潦相仍，今又值此灾变，不
可不预为警备。宜移文巡抚及都、布、按三司等官痛
“加修省，伸冤抑，捕强横，抚恤军民，操练军士。”从之。
成化二十三年六月，雷震南京午门。

按：《大政纪》云云。

### 武宗正德元年雷震郊坛太庙奉天殿

按《大政纪》：正德元年六月辛酉，雷震郊坛禁门、太庙
脊兽、奉天殿鸱吻。大学士刘健、李东阳、谢迁上疏，谏
驰骋荒淫等事，不听。疏言：“近视朝大迟，免朝太多，奏
事渐晚，嬉游渐广。夫奢靡玩戏，非所以崇俭；弹射钓
猎，非所以养仁。膺犬狐兔，田野之物不可育乎？朝廷
弓矢甲胄战𩰚之象，不可施于宫禁。使正人不亲，直
言不闻”，而此数者交杂于前，臣窃忧之。“矧六月中旬，
风雨飘荡，雷霆怒震，殿《鸱吻》，太庙《脊兽》、天坛树木、禁
门房柱，摧折烧毁，灾异尤甚。惕然省悟，侧身励精，庶
可以回天慰人，国家之福也。”

正德十年九月，富川县雷击西山，崩七处。

按：《广西通志》云云。

正德十二年，震“腾冲演武场旗杆。”

按《云南通志》：“正德十二年夏六月，雷震腾冲演武场
旗杆，明年六月复震。”

正德十四年冬，雷。

按《广东通志》：“正德十四年冬丁卯，琼州雷。”

### 世宗嘉靖二年六月崞县大雷霆击死不孝子康文华

按：《山西通志》云云。

嘉靖五年，震临安城。

按《云南通志》：“嘉靖五年，雷震临安东城，碎其旗杆木
屑，飞洒官民庐舍。”

嘉靖七年正月，大雷。夏无云而雷。

按《山东通志》：“嘉靖七年夏，新城无云雷震。”

按《山西通志》：“嘉靖七年春正月，霍州大雷电。”

嘉靖九年，震完县不孝男妇。

按《畿辅通志》：“嘉靖九年，完县下叔邨，雷击不孝男妇
二人：刘义、冉氏。”

嘉靖十年，雷震午门。

按《永陵编年史》：“嘉靖十年闰六月，雷震午门西角门，
诏修省。”

按《明外史陆崑传》：“葛浩，嘉靖中，历官两京大理卿。十
年夏，雷震午门，自劾致仕归。”

嘉靖十一年冬，雷。

按《广东通志》：“嘉靖十一年冬十一月，琼州雷鸣，是年
大饥。”

嘉靖十四年，雷击河间《不孝子》。

按《畿辅通志》：“嘉靖十四年夏五月，河间雷击不孝子
栗逵。”

嘉靖十六年，雷震谨身殿按《大政纪》：嘉靖十六年五月，谨身殿灾。时雷火著殿
上，燔爇都尽。帝谕辅臣及礼官敕励百官同加修省。
御史何惟柏上言：“陛下因雷火之儆，反躬自讼，此深
察天心之儆，求治保安之机也。然明辟核于天人之
故，则莫急于节一己之欲，以得天下之心。数年以来，
灾异叠见，居者多菜色，劳者填沟壑，流离困苦，无所
控诉，边储帑藏，内外告竭。陛下修省之馀，留神独断，
亦酌缓急之序，析利害之详，熟思之而已。夫两宫山
陵之建，势不容己，《沙河功德》之役，亦在可缓者。沙河
以七百万计，功德之役亦不下二百万矣，安南军饷
亦不下四百万矣。臣恐虽有聚敛之臣，亦无所施其
术也。乞缓沙河、功德二处，以并力两宫、安南之征。慎
于谋始，则民心不摇，天心自享矣。”疏入，不报。

按《明外史何惟柏传》：“惟柏，字乔仲，南海人。嘉靖十四
年进士，选庶吉士，授御史。雷震谨身殿言四海困竭，
所在流移，而所司议加赋，民不为盗不止。因请罢沙
河行宫、金山功德寺工作及安南问罪之师，帝颇嘉
纳。”　按《周怡传》：“桑乔，江都人，嘉靖十年进士。十四年
冬，由主事改御史。十六年夏，雷震谨身殿下诏求言，
乔”偕同官陈三事，略言：“营造两宫山陵，多侵冒。吉囊
恣横，边备积弛。”而末言：“陛下遇灾而惧，下诏修省。修
省不外人事，人事无过择官。尚书严嵩及林庭㭿、张
瓒、张云皆上负国恩，下乖舆望。灾变之来，由彼所致。”
疏奏，四人皆乞罢。诏庭㭿、云致仕，留嵩、瓒如故。
嘉靖十八年，雷震奉先殿。

按《大政纪》：“嘉靖十八年六月丁酉朔，雷震奉先殿左
吻，又鼓楼毁。帝祭告，谕百官同加修省。”

嘉靖十九年，雷震富川儒学门。

按《广西通志》：“嘉靖十九年春，富川县雷击儒学门墙，
是年毛熙擢魁。”

嘉靖二十一年，雷震元江府柱栋。

按：《云南通志》云云。

嘉靖二十八年冬，雷。

按《陕西通志》：“嘉靖二十八年十月朔，庆阳大雷电。
嘉靖三十年元旦，震太平府署。”

按《广西通志》：“嘉靖辛亥年正月元旦五更，太平府雷
震府署桄榔木。”

嘉靖三十一年，雷火见于雷州。

按《广东通志》：“嘉靖三十一年夏五月乙卯，雷州风雨
震雷，有火如球，自西南腾空而散。”

### 穆宗隆庆五年雷震天坛

按《明昭代典则》：“隆庆五年六月乙卯，雷震圆丘广利
门鸱吻，碎之。”

### 神宗万历七年六月震兴化府广化寺九月无云而电

按《山西通志》：“万历七年秋七月，潞安无云而电。其先
霏烟若缕，有龙形，首尾可辨。自东北上升。”

按《福建通志》：“万历七年六月，雷震兴化府广化寺树。
翼旦视之，树下有龙文，金碧隐现。”

万历二十一年，高平有雷火焚窑，临汾冬雷。

按《山西通志》：万历二十一年九月，高平雷火。康安里
煤窑雷震，火光上腾，高二丈，团围百步，雨热，寻复入
临汾。烈风雷雨，时立冬后。

万历二十五年，雷震昭平县学。

按《广西通志》：“万历二十五年丁酉春，昭平县雷发棂
星门。是年廖萧乡举。”

万历三十八年六月，雷震南渎庙柏树。

按：《四川通志》云云。

万历四十一年，雷击四川社树。

按《四川通志》：“万历四十一年七月初三日戌时，雷击
社树。”

万历四十四年，震“邵武大樟树。”

按《福建通志》：万历四十四年，邵武府雷击大樟树，分
开中间有“刘廷之”三字。

### 熹宗天启元年宁夏宝庆迅雷

按《陕西通志》：“天启元年五月，宁夏迅雷震惊。”

按《湖广通志》：“天启元年，宝庆府雷震，移署鸱吻于学
门，赤鲤飞集泮池。”

天启二年，平乐大雷。

按《广西通志》：“天启二年二月，平乐大雷连震七次，霹
倒凤凰山大松。四月，龙池井出神龙，大雷雨。”

天启七年，震南平县门。

按《福建通志》：“天启七年五月二十二日，雷震南平县
门。”

### 愍帝崇祯二年雷雪

按《湖广通志》：“崇祯二年二月，广济大雪，雷。”

崇祯十年元旦，雷声。

按：《广东通志》云云

《春秋》四传。